Andy Murray tree vir Federer in bres | Netwerk24
07 Junie 2021 10:37
Andy Murray, 'n voormalige nr.1-speler ter wêreld, sê Roger Federer se besluit om hom aan die Franse Ope te onttrek om sy liggaam te beskerm ná twee knieoperasies, was "oordeelkundig".
Roger Federer Saterdag in die derde ronde van die Franse Ope in Parys teen die Duitser Dominik Koepfer. Foto: AP
Federer (39) het Sondag besluit om sy veldtog by Roland Garros te beëindig 'n dag nadat hy 'n uitmergelende wedstryd in die derde ronde teen Dominik Koepfer gewen het.
Federer, 'n agtmalige Wimbledon-kampioen wat die afgelope 18 maande bitter min gespeel het vanweë 'n kniebesering, sou Maandag in Parys teen die negende gekeurde Italianer Matteo Berrettini te staan gekom het.
Murray het vir Federer in die bres getree toe 'n tennis-entoesias op Twitter gesê het die Switser was "oneerbiedig" teenoor ander spelers in die Franse Ope omdat hy dié toernooi net "gebruik" het om sy fiksheid te herwin.
"In sportsoorte soos basketbal, sokker ensovoorts word spelers geleidelik meer wedstrydtyd gegee om hul fiksheid te herwin wanneer hulle ná beserings terugkeer.
"In tennis het jy nie luuksheid om net 'n stel in jou eerste wedstryd en dan twee in die volgende te speel om sodoende weer "wedstrydfiks" te word nie.
"Ek sou argumenteer dat dit baie riskant is om verskeie vieruur-wedstryde in 'n ry te speel in slegs jou tweede toernooi die afgelope 18 maande. Jy moet 'n besluit neem na gelang van hoe jou liggaam reageer op sulke lang wedstryde."
Federer se besluit het gemengde reaksie by oudspelers ontlok. 'n Voormalige sewemalige kampioen by Roland Garros, Chris Evert, sê die Switser het die reg verdien om dit te kon doen, maar 'n voormalige Amerikaanse Davisbeker-kaptein, Patrick McEnroe, het gesê hoewel hy die besluit verstaan, "lyk dit nie baie goed nie". – Reuters